Vissza a tartalomjegyzékhez

# A vezeték nélküli hálózatok áttekintése

A vezeték nélküli hálózatok rövid ismertetése
Mi kell egy vezeték nélküli hálózat létrehozásához?
A vezeték nélküli hálózatok alapfogalmai

- Mi az a vezeték nélküli hálózatkezelő segédprogram?
- Hálózatnév
- Profilok
- Biztonság
- A vezeték nélküli hálózat azonosítása
- A vezeték nélküli hálózat kiválasztása

Hogyan lehet a rádiót be- és kikapcsolni?

MEGJEGYZÉS: A jelen Súgóban a „vezeték nélküli” és a „WiFi” egymás szinonimái.

## A vezeték nélküli hálózatok rövid ismertetése

A vezeték nélküli helyi hálózat (WLAN) hálózati kábelek nélkül köt össze számítógépeket. Ilyenkor a számítógépek rádiófrekvenciás jelek segítségével cserélnek adatokat. WLAN-hálózaton egy rádiófrekvenciás adatátviteli eszköz, az úgynevezett hozzáférési pont vagy vezeték nélküli útválasztó kapcsolja össze a számítógépeket és biztosítja a hálózati vagy az internet-kapcsolatot. Így Ön közvetlenül kommunikálhat más vezeték nélküli számítógépekkel, vagy egy vezeték nélküli hozzáférési ponton keresztül csatlakozhat egy meglévő hálózathoz.

A WiFi adapter beállításakor kiválaszthatja a kívánt típusú vezeték nélküli hálózatnak megfelelő üzemmódot. Az Intel® PRO/Wireless Network Connection adapter segítségével csatlakozhat más hasonló vezeték nélküli eszközökhöz, amelyek megfelelnek a vezeték nélküli hálózatok 802.11-es szabványának. Ebben a súgóban a vezeték nélküli hálózat és a WiFi hálózat ugyanazt a fogalmat jelenti.

## Mi kell egy vezeték nélküli hálózat létrehozásához?

A vezeték nélküli hálózatok legelterjedtebb fajtája az infrastruktúra alapú hálózat. Infrastruktúra alapú hálózat létrehozásához a következők szükségesek:

- Egy vezeték nélküli útválasztó.
- egy vezeték nélküli hálózati adapter mindegyik gépben, amelyet csatlakoztatni kíván a vezeték nélküli hálózatra.
- Ha a WLAN-t az internetre is szeretné csatlakoztatni, nagy sávszélességű - például kábeles vagy DSL - internet-szolgáltatás is szükséges. Ennek része a széles sávú modem.

## A vezeték nélküli hálózatok alapfogalmai

### Mi az a vezeték nélküli hálózatkezelő segédprogram?

A WiFi-csatlakozás segédprogram a vezeték nélküli hálózatok kezelésére szolgál. Segítségével kezelni lehet a vezeték nélküli kapcsolatokat. Lehetővé teszi a vezeték nélküli kapcsolatok kezdeti beállítását, a kapcsolatok könnyű kezelését, megnyitását és bezárását, valamint a biztonság kezelését. Egyes számítógépeken gyárilag telepítve van a Microsoft Windows Konfigurációmentes vezeték nélküli hálózatkezelője is; ez is egy vezeték nélküli hálózatkezelő segédprogram, de a kettő közül egyidejűleg csak az egyik használható. Ennek oka az, hogy az egyikkel létrehozott hálózati beállítások nem érvényesülnek, amikor a másik kezeli a vezeték nélküli kapcsolatokat. Javasoljuk, hogy a vezeték nélküli kapcsolatok kezeléséhez válassza ki valamelyiket, és maradjon annál.

Lásd A Microsoft Windows* kezelje a Wi-Fi* hálózatelérést és lásd még Csatlakozás.

### Hálózatnév (SSID)

Minden vezeték nélküli helyi hálózatot (WLAN) egy egyedi hálózatnév azonosít. Ez más néven az SSID (Service Set Identifier, szolgáltatáskészlet-azonosító). A WiFi adapter beállításakor meg kell adni az SSID-t. Ha létező WLAN-ra szeretne csatlakozni, akkor annak a nevét kell használnia. Ha saját WLAN-t hoz létre, akkor Ön választhat nevet, és minden számítógépen ezt a nevet kell használnia. A név legfeljebb 32 karakterből állhat, és csak betűket és számokat tartalmazhat. Az SSID vagy hálózatnév a hozzáférési pontban vagy vezeték nélküli útválasztóban adható meg.

### Profilok

A profil a számítógép WLAN-kapcsolatának kezelésére szolgál. Azokat a beállításokat tartalmazza, amelyek meghatározzák, hogyan csatlakozik a számítógép az adott WLAN-ra. Ezek a beállítások (a profil) a számítógépen tárolódnak, és minden WLAN-csatlakozás ezek segítségével történik. A profilban szerepel minden hálózati információ és biztonsági beállítás. Mindegyik WLAN-hoz saját profil készül. A számítógép mindegyik WLAN-kapcsolatot az ahhoz készített profillal kezeli. Az Intel® PROSet/Wireless WiFi szoftver megjeleníti a számítógép profiljait a Profilok listában. A segédprogram lehetővé teszi profilok létrehozását, módosítását és eltávolítását.

### Biztonság

Egyes WLAN-ok nyitott, azaz nem biztonságos hálózatok, mások biztonságosak. Egy WLAN akkor biztonságos, ha korlátozza, hogy ki csatlakozhat rá. A biztonságnak különböző szintjei, módszerei vannak. A WiFi-csatlakozás segédprogram segíti a WLAN biztonsági módszerének beállítását.

A WLAN-okon elterjedten használt biztonsági módszerek kulcsot vagy jelszót kérnek a csatlakozni kívánó számítógépektől. A WLAN titkosítást is használhat az adatforgalom védelmére. Titkosítás esetén adatküldés előtt a számítógép egy titkos kulccsal összekeveri az adatokat. A fogadó számítógép ugyanennek a kulcsnak a segítségével visszafejti az adatokat. Ha meglévő hálózatra csatlakozik, a vezeték nélküli hálózat rendszergazdájától kapott titkosító kulcsot kell használnia. Ha saját hálózatot hoz létre, akkor Ön készítheti el a kulcsot, és minden számítógépen ezt a kulcsot kell használnia. A WiFi-csatlakozás segédprogram ezt lehetővé teszi. A számítógép a profilban tárolja, hogy az adott WLAN-ra milyen biztonsági módszerrel csatlakozik. További információk a Biztonság című részben találhatók.

### A vezeték nélküli hálózat azonosítása

A vezeték nélküli hálózat azonosítására méretétől és összetevőitől függően többféle módszer van:

- A hálózat neve vagy szolgáltatáskészlet-azonosítója (SSID): A vezeték nélküli hálózatot azonosítja. A hálózaton található minden vezeték nélküli eszköznek ugyanazt az SSID azonosítót kell használnia. Ez valószínűleg a legelterjedtebb módszer.
- BSS (Basic Service Set Identifier, alapvető szolgáltatáskészlet-azonosító): A BSS két vagy több vezeték nélküli csomópontból vagy állomásból áll, amelyek felismerték egymást és kommunikációt létesítettek egymással.
- Broadcast SSID: A hozzáférési pont a broadcast SSID azonosítóval ellátott szondacsomagokkal tud válaszolni a számítógépeknek. Ha ez a szolgáltatás engedélyezve van a hozzáférési ponton, akkor egy üres (null) SSID azonosító segítségével minden vezeték nélküli felhasználó társíthatja magát a hozzáférési ponthoz.
- BSSID (Basic Service Set Identifier, alapvető szolgáltatáskészlet-azonosító): Az egyes vezeték nélküli eszközök egyedi azonosítója. A BSSID az eszköz Etherneten használt MAC-címével azonos.
- ESSID (Extended Service Set Identifier, kiterjesztett szolgáltatáskészlet-azonosító): Az SSID speciális fajtája, amely egy hozzáférési pontokat tartalmazó vezeték nélküli hálózatot azonosít.
- IBSS (Independent Basic Service Set, független alapvető szolgáltatáskészlet): Egy 802.11 rendszer olyan üzemmódja, amely hozzáférési ponttal létesített kommunikációs kapcsolat nélküli, közvetlen kommunikációt tesz lehetővé 802.11 eszközök között.
- IBSSID (Independent Basic Service Set Identifier, független alapvető szolgáltatáskészlet-azonosító): Az SSID speciális fajtája; hozzáférési pontot nem tartalmazó vezeték nélküli hálózatot azonosít, amelyen a vezeték nélküli számítógépek közvetlenül kommunikálnak egymással.

### A vezeték nélküli hálózat kiválasztása

A vezeték nélküli hálózatok a felhasználók számától függően használnak vagy nem használnak hozzáférési pontot. Infrastruktúra üzemmódban a vezeték nélküli számítógépek hozzáférési pontokon keresztül küldhetnek és kaphatnak adatokat. A vezeték nélküli számítógépek az adatokat a hozzáférési pontnak küldik el, amely azokat fogadja és szétküldi a többi számítógépnek. A hozzáférési pont vezetékes hálózatra vagy az internetre is csatlakozhat. Nagyobb területek lefedéséhez több hozzáférési pont is használható.

Az eszköz-eszköz, más néven alkalmi üzemmód nem használ hozzáférési pontot, és lehetővé teszi, hogy a vezeték nélküli számítógépek közvetlenül küldjenek információkat más vezeték nélküli gépeknek. Az eszköz-eszköz üzemmódot otthoni környezetben vagy kisebb irodákban érdemes választani, vagy például akkor, amikor ideiglenes vezeték nélküli hálózatra van szükség egy konferenciához.

## Hogyan lehet a rádiót be- és kikapcsolni?

Vannak helyzetek, amikor ki kell kapcsolnia a WiFi adapter rádióját. Például amikor felszáll egy repülőgépre, megkérhetik, hogy kapcsolja ki a rádiót. Célszerű lehet kikapcsolni akkor is, ha takarékoskodni szeretne az akkumulátorral.

A rádiót háromféle módon lehet ki- és bekapcsolni:

- a vezeték nélküli rádió hardverkapcsolójával (nem minden számítógépen van)
- a WiFi-csatlakozás segédprogram WiFi be / WiFi ki gombjával
- a Windows-ból.

Ha vezeték nélküli hálózatra szeretne csatlakozni, ne felejtse el ismét bekapcsolni a vezeték nélküli rádiót. Ha nem tud csatlakozni egy vezeték nélküli hálózatra, győződjön meg róla, hogy a rádió be van kapcsolva mind a fizikai kapcsolóval, mind a WiFi csatlakozási segédprogram WiFi be / WiFi ki gombjával.

További információk A rádió be- és kikapcsolása című részben találhatók.

Vissza az oldal tetejére

Vissza a tartalomjegyzékhez

Védjegyek és nyilatkozatok